Ruža Pospiš Baldani

**Ruža Pospiš Baldani** (Varaždinske Toplice, 25. srpnja 1942.), hrvatska operna pjevačica (mezzosopran). Od 2010. dopisna je članica Razreda za glazbenu umjetnost i muzikologiju Hrvatske akademije znanosti i umjetnosti.

## Biografija
Na prvoj izvedbi u Hrvatskoj opere "*Rat i mir*" Sergeja Prokofjeva u HNK u Zagrebu (20. studenog 1961.) posebnu je pozornost privukao glas orguljske ljepote, baršunaste mekoće i bogatih preljeva u maloj ulozi Muratova ađutanta. Pripadao je studentici Muzičke akademije Ruži Pospiš, poslije udanoj Baldani.

Ruža Pospiš za čitave je svoje duge četrdesetogodišnje karijere od 1961. do 2001. ostala vjerna Zagrebačkoj operi i usporedno stjecala svjetski ugled. Počelo je to već dvije godine nakon debuta, u napuljskome San Carlu u ulozi Venere u Offenbachovu "*Orfeju*" u podzemlju, nastavilo se 1964. godine na Holland festivalu s Marinom u "*Borisu Godunovu*" i Dubrovačkim ljetnim igrama s Oktavijom u "*Krunidbi Popeje*" pod ravnanjem Lovre pl. Matačića, 1965. nastupom na festivalu u Edinburghu u Haydnovoj operi "*Ribarice*" i 16. veljače 1966. godine s prvim nastupom u Metropolitanu kao Maddalena iznad prosjeka u "*Rigolettu*".

Angažirana u Metu, bila je 1970. njegova ***Carmen*** u režiji Jean-Louisa Barraulta, koju je upoznala i široka publika u tri radijska prijenosa from coast to coast (od obale do obale). U 1975. godine, kada se proslavljala stota obljetnica praizvedbe "*Carmen*", bila je zacijelo njezina najtraženija interpretkinja, od premijere u Covent Gardenu do Bečke državne opere i Madrida.

Suradnja s velikim dirigentima Karajanom, Karlom Richterom, Claudiom Abbadom vodila ju je na Salzburške svečane igre i Uskrsne svečane igre u istome gradu, u *Scalu*, *Bavarsku državnu operu* u Münchenu, *Teatro del Liceo* u Barceloni, u najveće koncertne dvorane *Berlinske* i *Bečke filharmonije*, Carnegie Hall, u Vatikan pred Papu Pavla VI.

Njezin jedinstveno lijep glas, velika muzikalnost i prekrasan legato uz atraktivnu scensku pojavu činili su je raskošnom *Carmen*, *Dalilom* i *Amneris*, golem glasovni potencijal izražajnom Azucenom, uznositost interpretacije primjerenim "Orfejom", zrelost psihološkoga poniranja u lik izvrsnom Marfom u Hovanščini, proglašenom u njemačkom časopisu Opernwelt najboljom kreacijom u 2000., a uzvišena mirnoća fraze idealnom interpretkinjom velikih vokalno-instrumentalnih djela Bacha, Beethovena, Verdija, Händela.

## Nagrade i priznanja
*1971. *[[Nagrada Milka Trnina]]*. 
*1975. *[[Nagrada Vladimir Nazor]]* (godišnja nagrada).
*1976. *[[Nagrada Orlando]]*.
*1986. *[[Nagrada Ivan Lukačić]]*.
*1988. *[[Nagrada Josip Štolcer Slavenski]]*.
*1994./95. *[[Nagrada hrvatskog glumišta]]* za ulogu Dalile u operi *Samson i Dalila*.
*1995. Odlikovanje *[[Red Danice hrvatske|Reda Danice hrvatske]] s likom Marka Marulića*.
*1995. *[[Nagrada Marijana Radev]]*.
*1995. *[[Nagrada Vladimir Ruždjak]]*.
*1995./96. *[[Nagrada hrvatskog glumišta]]* za svekoliko umjetničko djelovanje.
*1996. Odlikovanje *[[Red Danice hrvatske|Reda Danice hrvatske]] s likom Katarine Zrinske*.
*1996. *Nagrada Ivan Lukačić*.
*1996. *[[Vijenac Marije Ružičke Strozzi]]* HNK Zagreb.
*1996. *Zlatna lira* Hrvatskoga društva glazbenih umjetnika.
*1996. *Nagrada Vladimir Nazor* za životno djelo.
*1997. *[[Nagrada Varaždinske županije]]* za životno djelo.
*1999. Amici della Scala Lira dABArgento.
*2000. *[[Nagrada Tito Strozzi]]* za ulogu Marfe u operi *Hovanščina* Modesta Petroviča Musorskog.
*2000. *[[Nagrada Lovro pl. Matačić]]* Hrvatskoga društva glazbenih umjetnika za životno djelo.
*2001. *[[Nagrada Grada Zagreba]]* za životno djelo.
*2003. *[[Nagrada Grada Varaždina]]* za životno djelo.
*2003. Nagrada *[[Porin (nagrada)|Porin]]* za životno djelo i poseban doprinos hrvatskoj glazbenoj kulturi.
*2006. *[[Nagrada Ivan Lukačić]]* za muzikološki rad i istraživanje hrvatske glazbene baštine te za izniman doprinos razvoju i značenju Varaždinskih baroknih večeri.

## Reference

## Vanjske veze
*HAZU – Ruža Pospiš Baldani (životopis)
*HNK Zagreb – Ruža Pospiš Baldani (životopis)
*PORIN – Dobitnici nagrada za životno djelo: Ruža Pospiš Baldani 
*MATICA HRVATSKA / VIJENAC: Marija Barbieri: »Ne podrediti umjetnost novcu« (Razgovor s Ružom Pospiš Baldani) 
*MATICA HRVATSKA / KOLO – Zdenka Weber: »Ruža Pospiš Baldani – hrvatska primadona«
*NACIONAL – Orhidea Gaura: »Ruža Pospiš Baldani: Primadona na sceni i u životu« 
*Klasika.hr – Višnja Požgaj: »Sat brzo otkucava, krug se zatvara« 
*JUTARNJI LIST – Zlatko Madžar: »Karajanova miljenica Ruža Pospiš Baldani«
*YouTube: Ruža Pospiš Baldani pjeva ''Odu zemlji'' iz opere ''Mila Gojsalića'' Jakova Gotovca.
*YouTube: Ruža Pospiš Baldani sings Carmen's aria ''L'amour est un oiseau rebelle'', also known as ''Habanera'', from the first act of Bizet’s ''Carmen''.
*YouTube: Ruža Pospiš Baldani sings Marfa’s aria from the second act of Mussorgsky’s ''Khovanshchina''.
*YouTube: Ruža Pospiš Baldani sings Ulrica from ''Un Ballo in Maschera'' by Verdi.